Suomen vanhan musiikin liitto ry

Lawes & Jenkins: 5-part sets and fantasies, Helsinki
2015-02-08 18:00 - 20:00 (Europe/Helsinki) | Helsingin Tuomiokirkon krypta, Unioninkatu 29, Helsinki, Suomi
Vuonna 2011 ensiesiintymisensä tehnyt gambayhtye Jaye consort Helsinki konsertoi Helsingissä ja Tampereella consort-ohjelmiston kauneimmilla teoksilla.
Jaye consort Helsinki: Varpu Haavisto, Louna Hosia, Arvo Haasma, Markus Kuikka ja Anthony Marin, gambat sekä Marianna Henriksson, urkupositiivi.
Ohjelmassa esitämme kahden keskeisimmän consortille säveltäneen englantilaisen mestarin, John Jenkinsin ja William Lawesin teoksia viidelle gamballe ja urkupositiiville. Säveltäjiä yhdistää myös maine sosiaalisesti lahjakkaina henkilöinä, joita arvostettiin sekä kollegojen että mesenaattien piirissä. Molemmat toimivat aktiivisesti Lontoossa ja Englannin hovissa, vaikka sisällissodan aikana Jenkins viettikin aikaa maaseudulla eri aatelisperheiden musiikinopettajana ja seuramiehenä – Lawes puolestaan osallistuu vastoin kuninkaansa ja ystäviensä neuvoja sotaan, lopulta oman henkensä kustannuksella.

Lisätietoja: Facebook , baryton@welho.com www.markuskuikka.com/jaye-consort-helsinki.html

Meissl, Mozart, Mendelssohn (Helsinki)
2015-02-08 19:00 - 21:00 | Ritarihuone, Ritarikatu 1, Helsinki, Helsinki, Suomi
Sinfonisia mielenmaisemia Mozartin ja Mendelssohnin seurassa matkalla mestareiden varhaisista sävellyksistä testamenttiteoksiin
Syksyllä 2014 alkanut Suomalaisen barokkiorkesterin Ritarihuoneen residenssisarja jatkuu keväällä 2015 kolmen konsertin voimin. Ensimmäinen, kahden lapsineron eli Mozartin ja Mendelssohnin elinkaaria tutkiva konsertti 8. helmikuuta vie jo osittain pois barokin aikakaudelta kohti sinfonisia suurteoksia. Vastakkain asetetaan kahden suuren M:n varhaisimpia ja myöhäisimpiä teoksia, jolloin huomataan molempien säveltäjien omaleimaisen kädenjäljen pysyneen tunnistettavana halki tuotannon. Konsertin johtaa viulistinakin tunnettu kapellimestari Johannes Meissl. Viulusolistina on Suomalaisen barokkiorkesterin taiteellinen johtaja ja Meta4-yhtyeen jäsen Antti Tikkanen.
www.fibo.fi/konsertit/2015/meissl-mozart-mendelssohn/
